RESOLUCIÓN do 19 de febreiro de 2009, da Secretaría Xeral de Comunicación, pola que se ditan normas para garantir os servizos esenciais durante a folga convocada polo persoal da empresa Serunión, S.A. subcontratista da Compañía de Radio Televisión de Galicia a partir das 00.00 horas do día 25 de febreiro de 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/02/2009

1. Considerando que o Decreto 155/1988, do 9 de xuño, polo que se ditan normas para garantir a prestación dos servizos esenciais no ámbito da Comunidade Autónoma de Galicia, establece que o dereito á folga do persoal que exerza a súa actividade en empresas privadas encargadas da prestación de calquera tipo de servizo público ou de recoñecida e inaprazable necesidade no ámbito e competencias da comunidade autónoma, se entende condicionado a que se manteñan os servizos mínimos esenciais nos distintos centros e dependencias, dada a consideración dos medios de comunicación social como servizo público esencial.
2. Considerando que a CRTVG a través das súas sociedades: TVG, S.A. e a RTG, S.A. é o medio de comunicación social da Comunidade Autónoma de Galicia.
3. Considerando que a folga se convoca para ser exercida dentro do período electoral, debe terse en conta que a Xunta Electoral de Galicia acordou, o 18 de maio de 2005, que a CRTVG debe adoptar as medidas necesarias para que a información do seguimento do proceso electoral e a emisión dos espazos gratuítos se realicen de xeito normal, establecendo os servizos mínimos que garantan as emisións dentro dun servizo público esencial en relación con esta fase do proceso electoral autonómico.
4. Considerando que a sentenza 907/2005, do Tribunal Superior de Xustiza de Galicia, considera adecuados os servizos mínimos establecidos segundo o citado acordo da Xunta Electoral.
Por todo iso, no centro de traballo da CRTVG, TVG, S.A. e RTG, S.A., durante o período electoral aberto desde o pasado día 15-2-2009, e para realizar a cobertura informativa das eleccións autonómicas, considerada como actividade esencial, é necesario establecer servizos mínimos para as citadas empresas implicadas na dita cobertura e seguimento informativo.
DISPOÑO:
Artigo 1º
O mínimo de actividade e o persoal preciso para asegurar o mantemento dos servizos esenciais durante a folga convocada con carácter indefinido desde as 00.00 horas do día 25 de febreiro, no ámbito do persoal da actividade da empresa subcontratista de comedor (Serunión, S.A.), da Compañía de Radio Televisión de Galicia será o establecio no anexo que se xunta a esta resolución.
Artigo 2º
O incumprimento da obriga de atender os servizos mínimos fixados nesta resolución será sancionado de conformidade coa lexislación vixente aplicable ao persoal laboral.
Artigo 3º
O disposto nesta resolución non suporá ningunha limitación dos dereitos que a normativa reguladora da folga recoñece ao persoal na dita situación.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 19 de febreiro de 2009.
Fernando Salgado García
Secretario xeral de Comunicación
ANEXO
Servizos mínimos durante o día 25 de febreiro
Empresa Serunión, S.A.
Quenda do xantar: 1 cociñeiro/a, durante seis horas diarias, 1 camareiro/a durante 4 horas diarias e un ASL, durante 6 horas diarias.
Quenda de cea: 1 cociñeiro/a durante catro horas, 1 camareiro/a durante catro horas e un ASL, durante 4 horas.